HU Az Európai Unió Hivatalos Lapja C 91/15

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 91/11)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítás iránti kérelem elleni felszólalásra.

EGYSÉGES DOKUMENTUM

„CAFÉ DE VALDESIA”

EU-szám: DO-PDO-0005-01197 – 2014.1.30.

OEM ( X ) OFJ ( )

1. Elnevezés

„Café de Valdesia”

2. Tagállam vagy harmadik ország

Dominikai Köztársaság

3. A mezőgazdasági termék vagy élelmiszer leírása

3.1. A termék típusa

1.8. osztály: A Szerződés I. mellékletében felsorolt egyéb termékek (fűszerek stb.)

3.2. Az 1. pontban szereplő elnevezéssel jelölt termék leírása

A „Café de Valdesia” a dominikai Ocoa, Peravia és San Cristóbal tartományok legfontosabb kávétermesztő területeiből álló meghatározott földrajzi területről származó typica és caturra (Coffea arabica L.) kávécserje fajták árnyékban nevelt példányainak az alábbi különleges követelményeknek megfelelő termése.

A minősített kávé zöld kávé (amely arany kávéként is ismert), pörkölt babkávé és pörkölt őrölt kávé formájában forgalmazható.

Az arany kávé jellemző fizikai tulajdonsága a kávészemek mérete: a kávészemek teljes tömegéből legalább 75 %-nak kell fenn maradnia a 17-es lyukbőségű szitán, és legfeljebb 5 % hullhat át a 16-os lyukakon. A jellegzetes, egységesen szürkészöld színüket megőrző szemek 100 %-a kötelezően az új betakarításból származik. A kávé térfogatsűrűsége legalább 675 g/l (gramm/liter), nedvességtartalma 10,0 és 11,5 % között változhat. Ugyancsak fontos követelmény, hogy a 350 grammos termékmintákban egyenként legfeljebb 22 db hiba, és mindössze 1 db elsődleges hiba fordulhat elő.

Érzékszervi tulajdonságait tekintve az arany kávé kóstoláskor közepesen testes, enyhén savas, íze az első kortytól az utóízig édes, kiegyensúlyozott, negatív hatásoktól és idegen ízektől mentes. Esetenként olyan különleges jellemzői lehetnek, mint a diós és csokoládés aroma.

A pörkölt babkávé fizikai-kémiai jellemzői a nagy szemméret, a sajátos kémiai összetétel, illetve hogy pörkölésének felső határa a „sötét” (Espresso, European vagy High) és alsó határa a „közepes” (Medium High, American vagy City), tehát a „sötét”, a „közepes–sötét” vagy a „közepes” pörkölés feltételeinek kell megfelelnie.

Az őrölt pörkölt kávé fizikai-kémiai tulajdonságaira nem csak sajátos kémiai összetétele és a pörkölt babkávé fent részletezett pörköltségi foka, hanem ellenőrzött szemmérete is jellemző, mivel őröltségi szintjének a „durva”, „közepes” vagy „finom” őrlési értéknek kell megfelelnie.

Az érzékszervi tulajdonságokat tekintve csészés kóstoláskor a pörkölt babkávé és az őrölt pörkölt kávé íze a pörkölés foka és a folyamat eredményeként létrejövő kémiai összetétel függvényében az alábbiaknak megfelelően alakul:

i. közepes pörkölés: a) átlagos kémiai összetétel: koffein 1,34 %; olajok 12,9 %; összes cukortartalom 3,1 % és klorogén savak 3,98 %; b) érzékszervi tulajdonságok: mellékízektől mentes, közepesen testes, enyhén savas, íze édes, jól kiegyensúlyozott, esetenként diós és csokoládés aromás jegyekkel;

ii. közepes–sötét pörkölés: a) átlagos kémiai összetétel: koffein 1,43 %; olajok 13,8 %; összes cukortartalom 3,9 % és klorogén savak 3,03 %; b) érzékszervi tulajdonságok: mellékízektől mentes, közepesen-erősen testes, közepesen–enyhén savas, íze édes, pörkölt utóízzel, esetenként csokoládés aromás jegyekkel;

iii. sötét pörkölés: a) átlagos kémiai összetétel: koffein 1,12 %; olajok 15,7 %; összes cukortartalom 2,8 % és klorogén savak 1,95 %; b) érzékszervi tulajdonságok: mellékízektől mentes, erősen testes, kevéssé savas, fűszeres ízű, hosszú utóízzel, esetenként keserűcsokoládés aromás jegyekkel.

3.3. Nyersanyagok (kizárólag feldolgozott termékek esetében)

Az arany kávé nyersanyaga a kávébab, azaz a kávécserje (Coffea arabica L.) typica és caturra fajtáinak bogyótermése. A kávécserjéket a földrajzi területen a szabályozó tanács és a tanúsító szervezet által felhasználóként nyilvántartott gazdaságok termesztik árnyékban, 600–1 300 m átlagos tengerszint feletti magasságon. A nyersanyagot optimális érettségi szakaszban szüretelik, amikor a zöld kávébabok mennyisége legfeljebb 2 %, ezt követi a vizes eljárással történő hántolás folyamata, amely ázatási és szárítási szakaszból áll.

A pörkölt babkávé és az őrölt pörkölt kávé nyersanyaga egyaránt az arany kávé, amelyre nézve még a pörkölés és őrlés előtt tanúsíttatni kell, hogy megfelel a rá vonatkozó összes fizikai és érzékszervi követelménynek. A pörkölt babkávé és az őrölt pörkölt kávé tanúsítvánnyal rendelkező nyersanyaga, az arany kávé feldolgozása ellenőrzött folyamatként, meghatározott feltételek mellett zajlik, és pörkölésből, őrlésből, csomagolásból és címkézésből áll, amelyek célja a tanúsított termék fizikai és érzékszervi tulajdonságainak megőrzése.

3.4. Az előállítás azon műveletei, amelyeket a meghatározott földrajzi területen kell elvégezni

A „Café de Valdesia” előállítása összes szakaszának a meghatározott földrajzi területen kell végbemennie, ahol megfelelő talajtani és éghajlati viszonyok uralkodnak, és a termék kezelésének kultúrája összhangban áll az elfogadott módszerekkel és eljárásokkal. Ezért mind a kávébogyó termesztésének, mind az arany kávé kávébogyóból történő előállításának, illetve abból a pörkölt babkávé és az őrölt pörkölt kávé előállításának is a meghatározott földrajzi területen kell történnie.

A „Café de Valdesia” elnevezésnek az oltalom alatt álló eredetmegjelölések és oltalom alatt álló földrajzi jelzések nyilvántartásába való felvételét követően 4 évig engedélyezett, hogy a bejegyzett gazdaságokban átmenetileg más (a typica és a caturra fajtáktól eltérő) kávécserje fajtákat is használjanak, feltéve, hogy azok az arabica fajhoz tartoznak, és részarányuk nem haladja meg a 10 %-ot.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A kávé típusától függően a minősített termék csomagolására az alábbi követelmények vonatkoznak. Fontos megjegyezni, hogy a csomagolást nem kötelező a meghatározott földrajzi területen végezni.

Ennek megfelelően az arany kávét és a pörkölt babkávét jutából, szizálból, növényi rostokból vagy más megfelelő anyagból készült, jó minőségű, kórokozóktól és szagoktól mentes zsákokba töltik. Fontos, hogy a pörkölt babkávé megőrizze érzékszervi tulajdonságait, ezért a terméket a zsákon belül biztonságos és semleges szigetelőanyaggal kell védeni, amely megakadályozza a termék és a külvilág érintkezését. Az exportra készült arany kávé és a pörkölt babkávé ezután fából vagy fatermékből készült vasalt ládákba tölthető.

Az őrölt pörkölt kávé esetében vákuumos csomagolást, illetve gáztalanító szeleppel ellátott tartályos kiszerelést kell alkalmazni. Amennyiben a tartály nem rendelkezik ilyen szeleppel, a terméket a csomagolás előtt gáztalanítani kell. A termék nem érintkezhet nedvességgel és oxigénnel, ezért a gáztalanítást minden esetben zárt rendszerben és átlátszatlan, ellenálló, semleges anyagból készült tartályokban kell elvégezni, amelyek megfelelő határt képeznek a termék és környezete között. Ez teszi lehetővé, hogy a termék legalább 6 hónapig megőrizze minőségi jellemzőit. A csomagoláshoz erős, semleges, a termék megfelelő tartósságát biztosító csomagolóanyagot kell használni.

3.6. A bejegyzett elnevezést viselő termék címkézésére vonatkozó egyedi szabályok

Az arany kávét és a pörkölt babkávét tartalmazó zsákokon a következő feliratot kell feltüntetni: PRODUCTO DE LA REPUBLICA DOMINICANA; TIPO: CAFÉ DE VALDESIA DOP; NUMERO DE LOTE: –; EXPORTADOR: (kereskedelmi megnevezés); CODIGO OIC: –; a Café de Valdesia logója.

Az őrölt pörkölt kávé csomagolásán kötelezően elhelyezendő címkén fel kell tünteti többek között a „Café de Valdesia OEM” megjelölést, a pörköltségi szintet (a következő nómenklatúra szerint: „sötét pörkölés”, „közepesen sötét pörkölés” és „közepes pörkölés”) és az őrlési szintet (a következő nómenklatúra szerint: „durva őrlés”, „közepes őrlés” és „finom őrlés”), valamint fő helyen, jól láthatóan a Café de Valdesia logóját.

Az őrölt pörkölt kávé csomagolására egy előre számozott zárjegyet is kell nyomtatni. A Café de Valdesia spanyol nyelvű logója a következő:

4. A földrajzi terület tömör meghatározása

A földrajzi terület San Cristóbal, Peravia és Ocoa dominikai tartományok aktuális politikai-közigazgatási határain belül helyezkedik el. A következő felsorolás a földrajzi területhez tartozó összes települést tartalmazza: San Cristóbal tartományban Villa Altagracia, Yaguate, Bajos de Haina, Cambita Garabitos, San Gregorio de Nigua, Sabana Grande de Palenque és Los Cacaos település, Peravia tartományban Baní és Nizao település, Ocoa tartományban San José de Ocoa, Sabana Larga és Rancho Arriba település. A terület kiterjedése összesen 288 148,45 ha.

A földrajzi terület magába foglalja a Központi-Kordillera déli lejtőit, ahol a Karib-szigetek legmagasabb csúcsai emelkednek. Itt, 600–1 300 méterre a tengerszint felett helyezkedik el a kávé termőterülete. A termőterület nagyrészt Villa Altagracia, Cambita Garabitos, Los Cacaos, Baní, San José de Ocoa, Sabana Larga és Rancho Arriba településekhez tartozik. Teljes területe 125 066,98 ha.

5. Kapcsolat a földrajzi területtel

5.1. A földrajzi terület sajátosságai

A „Café Valdesia” elnevezéssel hitelesítendő kávé termőterületén a következő tényezők együttes jelenléte biztosít egyedülálló feltételeket a kávétermesztéshez:

i. A talaj kémiai tulajdonságai: a savas és a savas-magnéziumos, közepes kationcsere-kapacitású (CEC) és a 4,9 és 6,8 közötti, átlagosan 5,7 pH-értékkel rendelkező talajok dominálnak. Ezek a tulajdonságok jelentős minőségi különbséget képviselnek a szomszédos területek talajaihoz képest, és optimálisak a kávécserje termesztéséhez.

ii. A talaj fizikai tulajdonságai: a talajok átlagos textúrája 55 %-ban homokos, az agyagos talajok 26 %-ban, a vályogtalajok 18 %-ban fordulnak elő. A gyökerek felszívják, majd a növény minden részébe eljuttatják a vízben feloldódott tápanyagokat. A talaj megfelelő porozitása és a növény jó gyökérrendszere lehetővé teszi, hogy a gyökerek megfelelő mennyiségű talajt szőjenek át a növény számára szükséges víz és tápanyag beszerzése céljából, aminek eredménye a jó vegetatív fejlődés és a bőséges termés. Említést érdemel még, hogy Valdesia régióban a kávétermesztés a fák lombkoronájának árnyékában történik, és a kávéültetvények talaját a lebomló levelek vastag rétege takarja, ami megfelelő szervesanyag-ellátást biztosít a kávécserjék számára.

iii. Éghajlati és domborzati viszonyok: a termőterület éghajlati viszonyai aránylag egységesek (nedves erdei és nagyon nedves erdei éghajlat), azokat egyértelműen meghatározza a hegyvidéki elhelyezkedés, a tengerszint feletti magasság (600 és 1 300 méter között), a 20,5 °C-os éves átlaghőmérséklet és az évente lehulló közel 1 500 mm átlagos csapadékmennyiség. Dominika többi kávétermesztő vidékeitől eltérően, Valdesia rendelkezik a legalacsonyabb átlagos csapadékmennyiséggel az országban, amely azonban kedvező éves eloszlásban hullik le.

A földrajzi terület fennmaradó része 600 méter alatt helyezkedik el, és nem rendelkezik a fenti tulajdonságokkal, így nem is alkalmas a „Café de Valdesia” termesztésére. Ugyanakkor a napon történő szárításhoz ideális magas hőmérséklet és a lejtőktől mentes síkságok indokolttá teszik, hogy a „Café de Valdesia” különböző feldolgozási szakaszai ezen a vidéken menjenek végbe. A betakarítás utáni szárítási, pörkölési és egyéb, a kávéhoz kapcsolódó eljárások és ipari tevékenységek a valdesiai régióban összpontosulnak, amit célszerűségi okok – például az utak és piacok megközelíthetősége – is alátámasztanak. Ennek eredményeként alakult ki a kávé hasznosításának az országban egyedülálló ősi kultúrája, ami egyértelműen meghatározza a végtermék minőségét is. A betakarítás utáni tevékenységnek (hántolás) és a kávé előállításának alapját ez a hosszú idők során kialakult és generációról generációra szálló tudás és őshonos kultúra képezi, amely elengedhetetlen a termék sajátos minőségének megőrzéséhez. Erre példa az optimálisan érett zöld kávé kézi szedése, a vizes eljárással történő hántolás, a napon való szárítás, a szakértelemmel folytatott válogatás és osztályozás, és a minőségi előírások alapján történő pörkölés és őrlés. Az ebben a különleges földrajzi környezetben fellelhető természeti és emberi tényezők együttes hatásának köszönhetők a különböző kiszerelésekben értékesített „Café de Valdesia” sajátos jellemzői.

5.2. A termék sajátosságai

Az arany kávé sajátos jellemzői: Kiemelendő fizikai tulajdonsága a kávészemek nagy mérete (a teljes tömegből a szemek legalább 75 %-ának kell fenn maradnia a 17-es lyukbőségű szitán és legfeljebb 5 % hullhat át a 16-os lyukakon). Az arany kávé sajátos kémiai összetételét a következő határértékek között mozgó értékek jellemzik: koffein 1,13–1,79 % szárazanyag tartalomban kifejezve és szacharóz 5,77 %–8,62 % szárazanyag tartalomban kifejezve. A „Café de Valdesia” kávészemek mérete, a szacharóz és a koffein átlagos értékei meghaladják az ország más részein, akár hasonló magasságokon termesztett kávészemek értékeit is.

Érzékszervi szempontból az arany kávé a kóstolási teszteken közepesen testes, enyhén savas, édes és kiegyensúlyozott ízt mutat, valamint mellékízektől mentes. Egyes esetekben különleges jellemzőkkel, például diós és csokoládés aromával rendelkezik.

A pörkölt babkávé jellegzetes fizikai tulajdonsága, hogy a kávészemek mérete a nyersanyagként használt arany kávé szemméretének megfelelően alakul.

A pörkölt babkávé és az őrölt pörkölt kávé átlagos vegyi összetételét a pörköltségi szint határozza meg a következő speciális értékeknek megfelelően:

i. közepes pörkölés: koffein 1,34 %, összes cukortartalom 3,1 %;

ii. közepes–sötét pörkölés: koffein 1,43 %, összes cukortartalom 3,9 %;

iii. sötét pörkölés: koffein 1,12 %, összes cukortartalom 2,8 %.

Az egyes szintek különleges érzékszervi tulajdonságai:

i. közepes pörkölés: enyhén savas, íze édes, jól kiegyensúlyozott, esetenként diós és csokoládés aromás jegyekkel;

ii. közepes-sötét pörkölés: közepesen-enyhén savas, íze édes, pörkölt utóízzel, esetenként csokoládés aromás jegyekkel;

iii. sötét pörkölés: kevéssé savas, íze fűszeres, hosszú utóízzel, esetenként keserű csokoládés aromás jegyekkel.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A földrajzi terület sajátos tulajdonságai együttesen határozzák meg a minősített termék különleges, a többi dominikai kávétól eltérő jellegét.

Az arany kávé első meghatározó jellemzője a kávészemek különleges mérete, amely felülmúlja az országban termesztett összes többi kávét, még azokat is, amelyeket a Valdesia régióhoz hasonló magassági szinteken termesztenek. Ez alapvetően a hőmérséklet, a csapadékmennyiség és annak megfelelő év közbeni eloszlása kombinációjának és a zöldkávé termőterületének főleg savas és magnéziumos-savas talajaira jellemző hidrogénpotenciál (pH) értéknek köszönhető. A termés lassú fejlődését az előállítási terület 16–25 °C-os középhőmérséklete teszi lehetővé. A dominikai kávétermesztő területek közül Valdesiában a legalacsonyabb az átlagos csapadékmennyiség (éves átlagban 1 500 mm körüli), azonban az eső megfelelő éves eloszlásban hullik, éppen akkor, amikor a növény ezt leginkább igényli (virágzás után és a betakarítás idejéhez közel), ami jelentősen befolyásolja a növény fejlődését, így annak termését és összetevőit is.

Hasonlóan ki kell emelni a kávészemek mérete és az érzékszervi besorolás közötti egyenes arányú kapcsolatot (minél nagyobbak a kávészemek, annál jobb az érzékszervi értékelés), ami szintén az éghajlati jellemzőknek (hőmérséklet, csapadékmennyiség és szezonalitás) és a talaj fizikai-kémiai értékeinek köszönhető. Ennek oka, hogy a közepes kation-cserélő képességű savas és a magnéziumtartalmú savas talajok által létrehozott fizikai-kémiai kapcsolatnak köszönhetően a kávécserje által megtalált és felszívott tápanyagmolekulákat a növény oly módon asszimilálja, hogy a termésbe bejutnak azon összetevők, amelyek az ízpróba vagy kóstolás során megállapított jellegzetességekért felelősek. A hidrogénpotenciál értékei közvetlen, szoros kapcsolatban állnak a talajban található tápanyagoknak a talaj, a tápanyagok, illetve a növény között fennálló elektromos intermolekuláris kölcsönhatással megvalósuló felszívódása szintjével. A „Café de Valdesia” kémiai összetételében ezért van nagyobb arányban jelen a termés érzékszervi vizsgálatakor kimutatott édes ízt, diós és csokoládés aromát adó szacharóz és a koffein. A termék sajátos minőségének megőrzéséhez a terület legfontosabb terméke, a „Café de Valdesia” termesztése, előállítása és feldolgozása során kialakult termékkezelési kultúra is hozzájárul.

A pörkölési folyamat nem csak a kávé kémiai összetételére gyakorol egyértelmű hatást, hanem a szemek jellemző mérete és az érzékszervi jellemzők közötti arányos kapcsolatra is. Mivel a pörkölés alatt a szemek ténylegesen nagyobb felülete van a hőnek kitéve, méretük befolyásolja a kávé érzékszervi sajátosságait. Mivel a nagyobb méret és a homogénebb szemméret miatt a kávészemek nagyobb felületen vannak a hőnek kitéve, és tételenként kevesebb a túlpörkölt szem, a kémiai csoportok egyenletesebb pirolízise az egyes főzetek közötti nagyobb hasonlóságban is megmutatkozik. Végezetül, a kávé pörköltségi foka befolyásolja a feldolgozott termék fizikai, kémiai és érzékszervi tulajdonságait, amelyekhez szükséges a feldolgozási szakaszban a földrajzi területen élő kávépörkölő mesterek birtokában lévő elméleti és gyakorlati tudás.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://valdesia.com/wp-content/uploads/2015/08/Pliego_condiciones_Denominacion_Origen_Protegida_2015-B.pdf

(1) HL L 343., 2012.12.14., 1. o.